Når du rejser med autocamper anbefaler vi altid at du overnatter på campingpladser eller benytter dig af muligheden for at holde på en officiel autocamper parkeringsplads. Alligevel vælger nogle at parkere og overnatte andre steder, netop fordi autocamperen giver frihed og fleksibilitet til at udforske naturen og andre unikke steder. Det kræver dog en del planlægning. Hvis du fricamperer skal du sætte dig grundigt ind i reglerne for hvor du må parkere og overnatte - og er du i tvivl, skal du altid spørge om lov. Reglerne kan variere fra land til land, ja selv fra by til by. Udlejningsselskabet kan også have nogle restriktioner ift. hvor du må overnatte i en lejet autocamper.